Mina Gero

Mina Gero lindi në Fier më 5 nëntor 1946. Shkollën fillore e mbaroi në Tiranë dhe shtatëvjeçaren  në Durrës. Në vitin 1964 mbaroi shkollën e mesme pedagogjike “Luigj Gurakuqi” në Elbasan. Vijoi studimet e larta në Universitetin Shtetëror të Tiranës, në degën e gjuhës dhe të letërsisë, në Fakultetin e Historisë e të Filologjisë, të cilat i përfundoi në vitin 1968. Në shkurt të vitit 1969 u emërua në fillim asistent-pedagog  e  më pas pedagog, në Institutin Pedagogjik Dyvjeçar të Shkodrës (më  vonë, Instituti i Lartë Peadagogjik  3- e 4-vjeçar, sot  Universiteti i Shkodrës “Luigj Gurakuqi”). Për 32 vjet ka qenë lektor i lëndëve: Histori e gjuhës shqipe,Dialektologji, Hyrje në gjuhësi,  Praktikum i gjuhës shqipe, Sintaksës e përgjithshme në degën gjuhë-letërsi të Universitetit të Shkodrës “Luigj Gurakuqi” dhe, gjatë kësaj kohe, për 25 vjet ka qenë,  gjithashtu, edhe lektor i lëndës Sintaksë e gjuhës  shqipe në degët gjuhë-letërsi dhe mësuesi për katër klasat e para të shkollës 8-vjeçare të Universitetit të Shkodrës e, për një kohë, edhe në Fakultetin  e gjuhëve të huaja pranë Fakultetit të Historisë  e të Filologjisë në Tiranë. Për disa vite ka drejtuar  Katedrën e gjuhës e të letërsisë të Institutit  të Lartë Pedagogjik të Shkodrës e më vonë edhe Departamentin  e gjuhës të Universitetit të Shkodrës “Luigj Gurakuqi”. Ka qenë autor e bashkautor  tekstesh e kursesh të leksioneve për studentët e Universitetit të Shkodrës dhe të Fakultetit të Historisë e të Filologjisë  të Universitetit të Tiranës. Në vitin 1996 kreu një kurs specializimi  në Universitetin e Sorbonës  në Paris, nën drejtimin e albanologut  francez Kristian Gyt. Në vitin 1989 mbrojti tezën për gradën “Kandidat i shkencave filologjike” dhe në vitin 1993 fitoi gradën “Doktor  i shkencave”.

Fushat kryesore të studimeve të tij janë sintaksa, dialektologjia, leksikografia dhe bibliografia. Për këto fusha  ka kumtuar në disa veprimtari shkencore kombëtare e ndërkombëtare dhe ka botuar artikuj,  studime  e monografi. Në dhjetor të vitit 2000 u detyrua  ta lërë punën në Universitetin e Shkodrës  “Luigj Gurakuqi” dhe të vendoset me banim në Shtetet e Bashkuara të Amerikës.

 Referimet 

Kategoria:Biografi shqiptare
Kategoria:Gjuhëtarë shqiptarë